Document ID: 32013D0681

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 15ης Νοεμβρίου 2013 για την τροποποίηση της απόφασης 2007/884/ΕΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (2013/681/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με επιστολή που πρωτοκολλήθηκε στη Γενική Γραμματεία της Επιτροπής στις 2 Απριλίου 2013, το Ηνωμένο Βασίλειο ζήτησε την άδεια να παρατείνει το μέτρο παρέκκλισης, προκειμένου να συνεχίσει να περιορίζει το δικαίωμα έκπτωσης του φόρου προστιθέμενης αξίας (ΦΠΑ) στον μισθωτή ή στον μισθωτή με χρηματοδοτική μίσθωσης για δαπάνες μίσθωσης ή χρηματοδοτικής μίσθωσης αυτοκινήτου, όταν το αυτοκίνητο δεν χρησιμοποιείται αποκλειστικά για επαγγελματικούς σκοπούς. (2) Η Επιτροπή ενημέρωσε τα υπόλοιπα κράτη μέλη σχετικά με το αίτημα του Ηνωμένου Βασιλείου με επιστολή της 19ης Ιουνίου 2013. Με επιστολή της 20ής Ιουνίου 2013, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος. (3) Με την απόφαση 2007/884/ΕΚ του Συμβουλίου (2), όπως τροποποιήθηκε με την εκτελεστική απόφαση 2011/37/ΕΕ του Συμβουλίου (3), επιτρέπεται στο Ηνωμένο Βασίλειο να μειώσει στο 50 % το δικαίωμα έκπτωσης του μισθωτή ή του χρηματοδοτικού μισθωτή επί του εισπραττόμενου ΦΠΑ για δαπάνες μίσθωσης ή χρηματοδοτικής μίσθωσης αυτοκινήτου, όταν το αυτοκίνητο δεν χρησιμοποιείται αποκλειστικά για επαγγελματικούς σκοπούς. Επιτράπηκε επίσης στο Ηνωμένο Βασίλειο να μην εκλαμβάνει ως παροχή υπηρεσιών εξ επαχθούς αιτίας τη χρήση για ιδιωτικούς σκοπούς από τον υποκείμενο στον φόρο αυτοκινήτου που μισθώθηκε ή μισθώθηκε με χρηματοδοτική μίσθωση για τους επαγγελματικούς του σκοπούς. Το εν λόγω μέτρο απλούστευσης απάλλαξε τον μισθωτή ή τον μισθωτή με χρηματοδοτική μίσθωση από την υποχρέωση να τηρεί στοιχεία σχετικά με τις χιλιομετρικές αποστάσεις που διανύει για ιδιωτικούς σκοπούς με επαγγελματικά αυτοκίνητα και να υπολογίζει τον οφειλόμενο φόρο για τις χιλιομετρικές αποστάσεις που όντως διένυσε για ιδιωτικούς σκοπούς με κάθε αυτοκίνητο. (4) Σύμφωνα με την έκθεση του Ηνωμένου Βασιλείου, ο περιορισμός κατά 50 % εξακολουθεί να ανταποκρίνεται στις πραγματικές συνθήκες όσον αφορά την επαγγελματική και μη επαγγελματική χρήση των υπόψη οχημάτων από τον μισθωτή ή τον μισθωτή με χρηματοδοτική μίσθωση. Συνεπώς, κρίνεται σκόπιμο να επιτραπεί στο Ηνωμένο Βασίλειο να εφαρμόσει το μέτρο έως τις 31 Δεκεμβρίου 2016. (5) Στην περίπτωση που το Ηνωμένο Βασίλειο θεωρεί ότι είναι αναγκαία περαιτέρω παράταση πέραν του 2016, θα πρέπει να υποβάλει έκθεση η οποία να περιλαμβάνει επανεξέταση του εφαρμοζόμενου ποσοστού και αίτηση παράτασης στην Επιτροπή το αργότερο έως την 1η Απριλίου 2016. (6) Στις 29 Οκτωβρίου 2004, η Επιτροπή ενέκρινε πρόταση οδηγίας του Συμβουλίου για την τροποποίηση της έκτης οδηγίας 77/388/ΕΟΚ του Συμβουλίου (4), η οποία περιλαμβάνει την εναρμόνιση των κατηγοριών δαπανών για τις οποίες επιτρέπεται να ισχύσουν εξαιρέσεις του δικαιώματος έκπτωσης. Η οδηγία 77/388/ΕΟΚ αντικαταστάθηκε από την οδηγία 2006/112/ΕΚ. Σύμφωνα με την εν λόγω πρόταση, οι εξαιρέσεις του δικαιώματος έκπτωσης μπορούν να εφαρμόζονται στα μηχανοκίνητα οδικά οχήματα. Τα μέτρα παρέκκλισης που προβλέπονται στην παρούσα απόφαση θα πρέπει να παύσουν να ισχύουν την ημερομηνία κατά την οποία θα τεθεί σε ισχύ ανάλογη τροποποιητική οδηγία, εφόσον η ημερομηνία αυτή είναι προγενέστερη από τις 31 Δεκεμβρίου 2016. (7) Η παρέκκλιση έχει μόνο αμελητέα επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ. (8) Συνεπώς, η απόφαση 2007/884/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 3 της απόφασης 2007/884/ΕΚ αντικαθίσταται από το ακόλουθο κείμενο: «Άρθρο 3 Η παρούσα απόφαση λήγει την ημερομηνία έναρξης ισχύος των κανόνων της Ένωσης που καθορίζουν τις δαπάνες για οδικά μηχανοκίνητα οχήματα, οι οποίες δεν είναι επιλέξιμες για πλήρη έκπτωση του ΦΠΑ, ή στις 31 Δεκεμβρίου 2016, ανάλογα με το ποια ημερομηνία είναι προγενέστερη. Κάθε αίτημα παράτασης των εν λόγω μέτρων που προβλέπονται στην παρούσα απόφαση συνοδεύεται από έκθεση που υποβάλλεται στην Επιτροπή το αργότερο έως την 1η Απριλίου 2016, η οποία περιλαμβάνει ανασκόπηση του ποσοστιαίου περιορισμού που εφαρμόζεται σχετικά με το δικαίωμα έκπτωσης ΦΠΑ κατά τη μίσθωση ή χρηματοδοτική μίσθωση αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς.». Άρθρο 2 Η παρούσα απόφαση παράγει αποτελέσματα από την ημέρα της κοινοποίησής της. Εφαρμόζεται από την 1η Ιανουαρίου 2014. Άρθρο 3 Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βόρειας Ιρλανδίας. Βρυξέλλες, 15 Νοεμβρίου 2013.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 2181
122
2015
2106
4590
913
2504
1321
5268
2200
525

EuroVoc IDs (Expanded): 2181
122
2015
2106
4590
913
2504
1321
5268
2200
525

Dataset Source: meu

Split: test